После напада Немачке на Совјетски Савез, 22. јуна 1941, припреме за устанак су убрзане, а већ у јулу је формиран Други шумадијски партизански одред, за чијег је политичког комесара именован Таса Младеновић. У саставу овог одреда била је и Орашка партизанска чета, коју су сачињавали углавном борци из Сараораца. Света и Раде Марковић, тада нису ступили у чету, већ су добили задатак да још неко време остану у селу и организују нову групу бораца. Свој задатак су испунили и у августу са новом групом бораца дошли су у Одред. Света је тада постављен за командира чете.